नई दिल्ली(ताहिर सिद्दीकी): सरकारी सेवाओं की होम डिलीवरी के लिए कॉल सेंटर सातों दिन 24 घंटे काम करेंगे। कॉल सेंटर पर फोन करने पर लोगों के घरों में 3 घंटे के अंदर मोबाइल सहायक जरूरी प्रक्रिया पूरी करने के लिए पहुंच जाएंगे, जो डॉक्यूमेंट स्कैन करने से लेकर सरकारी सेवाओं के लिए फॉर्म भरने का काम भी करेंगे। सारी प्रक्रिया ऑनलाइन पूरी की जाएगी। आवेदक को सरकारी सेवाओं के लिए पहले से निर्धारित फीस के अलावा 50 रुपए अतिरिक्त शुल्क देनी होगी। दिल्ली सरकार के प्रशासनिक सुधार विभाग ने सेवाओं की होम डिलीवरी के लिए निजी कंपनी वीएफएस ग्लोबल को टेंडर आवंटित किया है। कंपनी ही सेवाओं की होम डिलीवरी के लिए कॉल सेंटर स्थापित करने से लेकर मोबाइल सहायक तक की नियुक्ति करेगी। मुख्यमंत्री अरविंद केजरीवाल 10 सितम्बर को सुबह 10 बजे इस योजना को लांच करेंगे।